**| Κείμενο 1ο**

**Μια νέα άποψη για την ανθρώπινη φύση**

Λαμβάνοντας υπόψη τα πιο πρόσφατα στοιχεία της ψυχολογίας και της βιολογίας, της αρχαιολογίας και της ανθρωπολογίας, της κοινωνιολογίας και της ιστορίας, μπορούμε να συμπεράνουμε ότι για χιλιετίες οι άνθρωποι έχουν καθοδηγηθεί από μια εσφαλμένη εικόνα του εαυτού τους. Εδώ και πολύ καιρό υποθέτουμε ότι είμαστε εγωιστές, ότι είμαστε κτήνη και κάτι ακόμη χειρότερο. Εδώ και πολύ καιρό πιστεύουμε ότι ο πολιτισμός είναι ένα λεπτό επίχρισμα που θα ραγίσει με την παραμικρή πρόκληση. Από τον Μακιαβέλι μέχρι τον Χομπς και από τον Φρόιντ μέχρι τον Ντόκινς, αυτή η πεποίθηση είναι βαθιά ριζωμένη στη δυτική σκέψη. Οι άνθρωποι, μαθαίνουμε, είναι από τη φύση τους εγωιστές και ιδιοτελείς.

Σήμερα, όμως, προτείνεται ένα νέο επιχείρημα: ότι είναι ρεαλιστικό και συνάμα επαναστατικό να θεωρούμε πως οι άνθρωποι είναι καλοί. Το ένστικτο της συνεργασίας αντί για τον ανταγωνισμό, της εμπιστοσύνης αντί για τη δυσπιστία, έχει μια εξελικτική βάση που φτάνει έως την απαρχή του είδους μας. Το να πιστεύουμε το χειρότερο για τους άλλους δεν επιδρά μόνο στο πώς βλέπουμε τους συνανθρώπους μας, αλλά και στην πολιτική και την οικονομία. Τώρα ξέρουμε ότι αυτή η άποψη για την ανθρωπότητα, και τούτη η οπτική της Ιστορίας, είναι ολωσδιόλου μη ρεαλιστικές. […]

Όμως, ένας καλύτερος κόσμος δεν αρχίζει με εμένα ούτε με τον καθέναν μας, αλλά με όλους μας, και το βασικό μας καθήκον είναι να φτιάξουμε διαφορετικούς θεσμούς. Άλλες εκατό συμβουλές για το πώς θα ανελιχθούμε επαγγελματικά ή πώς θα φανταστούμε έναν τρόπο για να πλουτίσουμε δεν θα μας βγάλουν πουθενά*….(διασκευασμένο απόσπασμα από το βιβλίο «Ανθρωπότητα» του Bregman Rutger, εκδ. Κλειδάριθμος).*

**| Κείμενο 2ο**

**Τρία Σενάρια για το μέλλον της ανθρωπότητας…**

Κανείς δεν μπορεί να προβλέψει το μέλλον. Η αξία των παρακάτω σεναρίων έγκειται στο ότι βοηθούν να υπάρξει παραγωγικός προβληματισμός για κάποιες πιθανές εκδοχές του μέλλοντος. Στα τρία σενάρια περιλαμβάνονται αναδυόμενες αλλαγές και τάσεις, που θα μπορούσαν να επηρεάσουν τον κόσμο με απρόβλεπτους τρόπους τα επόμενα χρόνια.

Το πρώτο σενάριο, **ο Κόσμος πολλών Τροχιών**, περιγράφει έναν πιθανό κόσμο, όπου η ανθρωπότητα έχει διαμορφωθεί σε πολλούς ξεχωριστούς, και σε μεγάλο βαθμό παράλληλους σχηματισμούς/ομάδες, καθένας εκ των οποίων λειτουργεί μέσα στο δικό του ψηφιακό οικοσύστημα, με τις δικές του υποδομές. Γιατί συνέβη αυτό; Η επιθυμία των κρατών -και των πληθυσμών τους- να διατηρήσουν την αυτονομία τους, να προστατευτούν από εξωτερικές παρεμβάσεις και να προωθήσουν τις τοπικές οικονομίες, ήταν αυτή που οδήγησε στον σχηματισμό των διαφορετικών αυτών υποδομών. Υποδομών ολοένα και πιο ασύμβατων με εκείνες που διαθέτουν οι άλλες ομάδες είτε αυτές αφορούν τεχνολογίες αιχμής είτε λογισμικό είτε υπηρεσίες. Αυτό το σενάριο δημιουργεί ερωτήματα σχετικά με το πώς θα μπορούσαν να υπάρχουν γέφυρες μεταξύ ανταγωνιστικών οντοτήτων και πώς θα μπορούσε να προωθηθούν καθολικές, κοινές παγκόσμιες αρχές, σε ένα πλαίσιο δυνητικά αποκλινουσών αξιών και διαφορετικών ορισμών της ευημερίας.

Το δεύτερο σενάριο, **των Εικονικών Κόσμων** ιχνηλατεί ένα πιθανό μέλλον, κατά το οποίο το μεγαλύτερο μέρος της ανθρώπινης εμπειρίας - είτε αυτό αφορά εργασία είτε διασκέδαση είτε εκπαίδευση - λαμβάνει χώρα σε εξαιρετικά εμβυθιστικούς και συναρπαστικούς χώρους εικονικής πραγματικότητας, ενώ υπάρχει μεγάλη πίεση από τους πολίτες για τη δημιουργία τέτοιου είδους χώρων, οι οποίοι είναι παγκόσμια συνδεδεμένοι και διαλειτουργικοί. Τα κράτη ελέγχουν ποιες ψηφιακές τεχνολογίες και ποιες δημιουργικές ελευθερίες επιτρέπεται να αξιοποιούν οι πολίτες μέσα στο εικονικό αυτό σύμπαν, μέσω ρυθμιστικών μέτρων. Κι η διπλωματία είναι πιο χρήσιμη και σύνθετη από ποτέ, καθώς οι σχέσεις μεταξύ κρατών, εταιρειών που ελέγχουν τις ψηφιακές πλατφόρμες και των χρηστών τους (καταναλωτών και δημιουργών) απαιτούν «λεπτό» χειρισμό. Αυτό το σενάριο εγείρει ερωτήματα σχετικά με τις μορφές διακυβέρνησης που μπορεί να χρειαστούν για την αντιμετώπιση ζητημάτων στον εικονικό χώρο, καθώς και ποιες σχέσεις με μη κρατικούς φορείς μπορεί να χρειαστεί να αναπτύσσονται, προκειμένου να συμβάλουν αποτελεσματικά στην παγκόσμια συνεργασία σε αυτή τη νέα κυρίαρχη διάσταση της ανθρώπινης ζωής.

Τέλος, στο τρίτο σενάριο, του **Ευάλωτου Κόσμου**, η τεχνολογία έχει προοδεύσει ακόμα ταχύτερα από ό,τι αναμενόταν και η ανθρωπότητα αντιμετωπίζει μια σειρά από κρίσιμες υπαρξιακές απειλές, αλλά και ευκαιρίες που απαιτούν μια άνευ προηγουμένου επιπέδου, σχεδόν τέλεια παγκόσμια συνεργασία, προκειμένου να προστατευθούν τα ζωτικά κοινά συμφέροντα του πληθυσμού. Άλματα έχουν γίνει στους τομείς της μείωσης εκπομπών αερίων του θερμοκηπίου, αλλά αυτό δεν εμποδίζει την περιβαλλοντική υποβάθμιση σε άλλα πεδία. Η τεχνητή νοημοσύνη, η συνθετική βιολογία και οι εξελίξεις στο Διάστημα δημιουργούν τεράστιες ευκαιρίες, αλλά έρχονται «πακέτο» με προκλήσεις που ενδέχεται να αποδειχθούν καταστροφικές για τον πολιτισμό. Η αυτοματοποιημένη παραγωγή έχει ανοίξει τον δρόμο για την παραγωγή αρκετών αγαθών, ώστε να καλύπτονται οι βασικές υλικές ανάγκες του πληθυσμού, αλλά ταυτόχρονα έχει οδηγήσει σε ακραίες ανισότητες και συγκεντρώσεις εξουσίας, που διαβρώνουν τα θεμέλια της δημοκρατίας. Στο σκηνικό αυτό, οι θεσμοί αντιμετωπίζουν θεμελιώδη ερωτήματα για το ποιος πρέπει να είναι ο ρόλος τους στην προστασία της ανθρωπότητας από την πρωτόγνωρη δύναμή της να καταστρέψει την ίδια της την προοπτική… *(Διασκευασμένο κείμενο από την εφημερίδα «Τα Νέα», 01/06/2021).*

**|Κείμενο 3ο**

**Γιάννης Ρίτσος, Ἐπιλογικό**

*Νὰ μὲ θυμόσαστε - εἶπε. Χιλιάδες χιλιόμετρα περπάτησα*

*χωρὶς ψωμί, χωρίς νερό, πάνω σὲ πέτρες κι ἀγκάθια,*

*γιὰ νὰ σᾶς φέρω ψωμὶ καὶ νερὸ καὶ τριαντάφυλλα.*

*Τὴν ὀμορφιὰ*

*Ποτές μου δὲν τὴν πρόδωσα. Ὅλο τὸ βιός μου τὸ μοίρασα δίκαια.*

*Μερτικὸ ἐγὼ δὲν κράτησα. Πάμπτωχος. Μ᾿ ἕνα κρινάκι τοῦ ἀγροῦ*

*τὶς πιὸ ἄγριες νύχτες μας φώτισα. Νὰ μὲ θυμᾶστε.*

*Καὶ συγχωρᾶτε μου αὐτὴ τὴν τελευταῖα μου θλίψη:*

*Θἄθελα*

*ἀκόμη μιὰ φορὰ μὲ τὸ λεπτὸ δρεπανάκι τοῦ φεγγαριοῦ νὰ θερίσω*

*ἕνα ὥριμο στάχυ. Νὰ σταθῶ στὸ κατώφλι, νὰ κοιτάω,*

*καὶ νὰ μασῶ σπυρὶ σπυρὶ τὸ στάρι μὲ τὰ μπροστινά μου δόντια*

*θαυμάζοντας κι εὐλογώντας τοῦτον τὸν κόσμο ποὺ ἀφήνω,*

*θαυμάζοντας κι Ἐκεῖνον ποὺ ἀνεβαίνει τὸ λόφο στὸ πάγχρυσο λιόγερμα. Δέστε:*

*Στὸ ἀριστερὸ μανίκι του ἔχει ἕνα πορφυρὸ τετράγωνο μπάλωμα. Αὐτὸ*

*δὲν διακρίνεται πολὺ καθαρά. Κι ἤθελα αὐτὸ προπάντων νὰ σᾶς δείξω.*

*Κι ἴσως γι᾿ αὐτὸ προπάντων θ᾿ ἄξιζε νὰ μὲ θυμᾶστε.*

**Α1.** Να αποδώσετε με συνοπτικό τρόπο τις δύο εκ διαμέτρου αντίθετες προσεγγίσεις που αναφέρονται στο **κείμενο 1** για την ανθρώπινη φύση.

15 μονάδες

**Β2.** Με ποιον τρόπο οργανώνεται, σε καθεμιά παράγραφο **του κειμένου 2**, η παρουσίαση των τριών κόσμων του μέλλοντος. Αναφερθείτε σε τρόπους ανάπτυξης, τρόπους πειθούς και σε βασικές γλωσσικές επιλογές του συντάκτη του κειμένου.

10 μονάδες

**Β3.** Με μία δική σας παράγραφο, προσπαθήστε να εξηγήσετε πώς θα μπορούσαν οι απόψεις που εκφράζονται στο **κείμενο 1**, να συνδεθούν νοηματικά με την αντιμετώπιση των πιθανών επιπτώσεων - κινδύνων που αναφέρονται στο **κείμενο 2**.

5 μονάδες

**Β4.** Με ποιες γλωσσικές επιλογές ο συντάκτης του **κειμένου 2** ενισχύει τη βεβαιότητα των ισχυρισμών του ώστε να παρουσιάσει αυτά που αναφέρει ως δυνατή πραγματικότητα.

10 μονάδες

**Β5.** Με μια δική σας παράγραφο (70 – 80 λέξεων) να εξηγήσετε ποιον από τους τρεις πιθανούς κόσμους θεωρείτε πιο πιθανό να επικρατήσει στο μέλλον. Αιτιολογήστε την επιλογή σας ώστε να είναι πειστική.

15 μονάδες

**Γ.** Σχολιάστε τον απολογισμό που κάνει η ποιητική φωνή στο ποίημα «Επιλογικό» αξιοποιώντας τρεις, τουλάχιστον, κειμενικούς δείκτες που εξυπηρετούν την πρόθεσή του.

15 μονάδες

**Δ.** Αν και πάντοτε μας γοητεύουν οι προφητείες και τα σενάρια για τους πιθανούς κόσμους του μέλλοντος και μας ενθουσιάζουν οι ουτοπικές ή δυστοπικές αφηγήσεις για την ανθρωπότητα στο μέλλον, υπάρχουν κρίσιμα προβλήματα που πρέπει να αντιμετωπιστούν άμεσα στο παρόν. Η επίλυση πολλών από αυτά είναι αναγκαία ώστε να υπάρξουν συνθήκες ικανές για να οδηγήσουν σε ευοίωνο μέλλον. Ως σκεπτόμενοι και ενεργοί νέοι πολίτες σε ποια προβλήματα της σημερινής ανθρωπότητας θα δίνατε προτεραιότητα επίλυσης και γιατί; (Άρθρο 400 λέξεων σε διαδικτυακό περιοδικό νέων).

30μ.